大雪復用前韻呈王尚書
作者：陳造
朝代：宋

paragraphs: 密雪何自來，雨禰雲其祖。
史臣紀上瑞，外此可無語。
帝豈爲詩設，偏爲詩人取。
梁園謝家庭，麗句傳今古。
玄冥老更事，厥職甚脩舉。
屬者甫見白，今者復接武。
賦形想像殊，玉田瓊作圃。
定知懷璧人，蹍足不向楚。
天孫事遨嬉，開關叱九虎。
剪冰幾何時，下土均付與。
羣僊燕青冥，酒所未徹俎。
狂撼白榆花，笑看風處舞。
林巒带城堞，變滅眩所睹。
安得鶴背游，一覽了九宇。
頗煩孟光請，杯覆詩不吐。
海圖拆曲折，兒女粗紉補。
明年麥秋好，落磨收鵝羽。
盍賡屢豐謠，少慰田家苦。
嘉應自丘禱，不待書閔雨。
飽飯對翻飛，此惠仍地主。